ԱՆԻ ՀԱՄԱՅՆՔԻ ՂԵԿԱՎԱՐ ԱՐՄԱՆ ՍԱՐԻԲԵԿՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԿԱՊԱԿՑՈՒԹՅԱՄԲ

Սիրելի՛ անեցիներ,

Սիրով շնորհավորում եմ ձեզ՝ Ամանորի և Սուրբ Ծննդյան տոների կապակցությամբ:

Նոր տարվա նախաշեմը ոչ միայն անցած տարին ամփոփելու, այլ նաև հաջորդ տարում համայնքի զարգացման կարողություններն ու հնարավորությունները գնահատելու և սպասվող արդյունքները նախանշելու մասին է:

2024 թվականը լի էր դժվարություններով, խոչընդոտներով, միևնույն ժամանակ ձեռքբերումներով և հաղթանակներով: Մեր հավաքական ուժի, միասնության և վճռականության շնորհիվ ապացուցեցինք, որ միասին կարող ենք լուծել համայնքում ծառացած խնդիրները: Կարճ ժամանակահատվածում իրականացվեց լուսավորության ցանցի ընդլայնում, խաղահրապարակների և զբոսայգիների վերանորոգում, կոմունալ ենթակառուցվածքների արդիականացման և համայնքի տեխնիկական պարկի համալրման աշխատանքներ:

2024 թվականի ընթացքում իրականացվել են ասֆալտապատման, սալիկապատման, ջրամատակարարման, բազմաբնակարան շենքերի տանիքների վերանորոգման, կոյուղագծերի կառուցման և այլ աշխատանքներ։

Շնորհիվ Ձեր վստահության, աջակցության և նվիրվածության մենք կարողացանք ևս մեկ քայլով մոտենալ մաքուր և բարեկարգ, առավել ապահով ու հարմարավետ համայնք ունենալու մեր որդեգրած տեսլականին։ Համոզված եմ, որ նույն անաչառությամբ և նվիրումով շարունակելու ենք աշխատել 2025 թվականին:

2025 թվականի նախաշեմին, լավատեսությամբ և աշխատասիրությամբ զինված, վստահ եմ, որ անելու ենք առավելագույնը, որպեսզի կարողանանք իրականացնել 2025 թվականի ընթացքում նախատեսված բոլոր ծրագրերը: Եվ թող գալիք տարին լինի նպատակների իրականացման և խաղաղության տարի:

Այսօր՝ տարեմուտի շեմին, իմ հարգանքի տուրքն եմ մատուցում մեր բոլոր այն հայորդիների հիշատակին, ովքեր իրենց կյանքը նվիրաբերեցին մեր երկրի խաղաղության և մեր ժողովրդի վաղվա օրվա համար:

Եզրափակելով՝ մաղթում եմ, որ 2025 թվականը խաղաղություն և բարօրություն բերի մեր երկրին, մեր համայնքին, թո՛ղ որ Նոր տարին երջանկություն, սեր ու համերաշխություն պարգևի բոլորիս ընտանիքներին:

Շնորհավո՛ր Ամանոր և Սուրբ ծնունդ։